KIRJALLINEN KYSYMYS P-4068/00 esittäjä(t): Karla Peijs (PPE-DE) neuvostolle. Laiton maahanmuutto Schengen-alueelta Yhdistyneeseen kuningaskuntaan.



Virallinen lehti nro 174 E , 19/06/2001 s. 0226 - 0227



KIRJALLINEN KYSYMYS P-4068/00 esittäjä(t): Karla Peijs (PPE-DE) neuvostolle (20. joulukuuta 2000) Aihe: Laiton maahanmuutto Schengen-alueelta Yhdistyneeseen kuningaskuntaan 1. Onko neuvosto tietoinen, että laiton maahanmuutto Schengen-alueelta Englantiin on hyvin laajaa? 2. Onko neuvosto tietoinen, että ulkorajojen valvonta erityisesti Calais'ssa, Zeebruggessä Hook of Hollandissa jättää paljon toivomisen varaa, sillä pelkästään kuorma-autoille tehtyjen pistokokeiden perusteella on löydetty satoja henkilöitä, jotka yrittävät poistua salaa Schengen-alueelta, ja useat kyseisistä henkilöistä ovat onnistuneet myös saapumaan laittomasti Schengen-alueelle? 3. Onko neuvosto tietoinen, että yksityiset yritykset, eivät asianomaiset toimivaltaiset viranomaiset, huolehtivat Schengen-alueen ulkorajojen rajavalvonnasta pistokokein ja viime aikoina tarkastamalla kaikki kuormat? 4. Onko neuvosto tietoinen, että yksityisten yritysten luovutettua toimivaltaisille viranomaisille löytämänsä salamatkustajat nämä samat viranomaiset vapauttavat heidät pian, jolloin he voivat taas hävitä laittomuuteen ja yrittää uudelleen päästä Englantiin? 5. Onko neuvosto kanssani yhtä mieltä siitä, että rajavalvonnan tulee olla asianomaisten toimivaltaisten viranomaisten, eikä yksityisten yritysten vastuulla? 6. Mitä toimenpiteitä neuvosto aikoo toteuttaa korjatakseen nykytilanteen puutteet? 7. Mitä toimenpiteitä neuvosto aikoo toteuttaa korvatakseen niille liikenteenharjoittajille aiheutuneet kulut, jotka ovat syyttään joutuneet kärsimään Britannian hyvin yksiselitteisestä maahanmuuttajia ja turvapaikanhakijoita koskevasta laista (Immigrant and Asylum Act, annettu 3 päivänä huhtikuuta 2000) ja siihen sisältyvistä epätarkoituksenmukaisista toimintaohjeista? Vastaus (8. maaliskuuta 2001) 1. Euroopan unioniin suuntautunut laiton maahanmuutto on yksi keskeisistä neuvostossa käsiteltävistä kysymyksistä, kuten käy ilmi Tampereen, Santa Maria da Feiran ja Nizzan Eurooppa-neuvostojen päätelmistä. Kuten arvoisa parlamentin jäsen tietää, Eurooppa-neuvosto lupasi Euroopan unionin tiivistävän yhteistyötä ihmisillä käytävän kaupan torjumiseksi Doverissa viime vuonna sattuneiden traagisten tapahtumien seurauksena. Neuvosto on tietoinen siitä, että laitonta maahanmuuttoa tapahtuu myös jäsenvaltioiden välillä. Neuvostolla ei kuitenkaan ole mitään tietoja tai tilastoja Schengenin alueelta Yhdistyneeseen kuningaskuntaan tapahtuvan laittoman maahanmuuton määrästä. 2. Neuvostolla ei ole mitään tietoja Calais'ssa, Zeebruggessä ja Hoek van Hollandissa suoritettavien rajatarkastusten laadusta tai tehokkuudesta. Normit ja menettelyt, joita jäsenvaltioiden on noudatettava rajatarkastuksia suorittaessaan, on määritelty Schengenin säännöstössä, joka Amsterdamin sopimuksen voimaantulon jälkeen on sisällytetty yhteisön oikeuteen EY:n perustamissopimuksen IV osaston määräysten mukaisesti. Näin ollen komission tehtävänä on sopimusten täytäntöönpanon valvojana tarkastaa, täyttävätkö jäsenvaltiot kyseisiä asioita koskevat velvoitteensa. 3. ja 5. Rajoilla tapahtuvat tarkastukset suorittaa ainoastaan rajapoliisi tai sellainen jäsenvaltioiden yksikkö, joka kansallisen lainsäädännön mukaisesti vastaa rajapoliisiin tehtävistä. Tarkastuksia, joita liikenteenharjoittajat tai muut yksityiset yritykset suorittavat Schengenin ulkorajoilla, ei katsota rajatarkastuksiksi. Liikenteenharjoittajat suorittavat kyseisiä tarkastuksia Schengenin sopimuksen soveltamisesta tehdyn yleissopimuksen 26 artiklan määräysten mukaisesti. Tämän artiklan nojalla liikenteenharjoittajilla on velvollisuus toteuttaa kaikki tarvittavat toimenpiteet sen varmistamiseksi, että lentäen tai laivalla saapuneella ulkomaalaisella on hallussaan sopimuspuolten alueelle maahantuloa varten vaadittavat matkustusasiakirjat. Liikenteenharjoittajille, jotka kuljettavat ilman tarvittavia matkustusasiakirjoja matkustavia ulkomaalaisia, voidaan määrätä rangaistuksia. 4. Neuvostolla ei ole käytettävissään näitä käytäntöjä koskevia tietoja. 6. Tampereen ja Santa Maria da Feiran Eurooppa-neuvoston päätelmien pohjalta neuvosto, joka pitää tärkeänä maahanmuuttovirtojen hallintaa, on käsitellyt sekä operatiivisia että normatiivisia toimia ihmisillä käytävän kaupan torjumiseksi. Neuvosto hyväksyi 30. marraskuuta 2000 päätelmät, joihin sisältyi joitakin operatiivisia toimia laittoman maahanmuuton torjumiseksi: tietojenvaihto havaituista virroista, varhaisvaroitusjärjestelmän toiminnan parantaminen laitonta maahanmuuttoa ja ihmisten salakuljetusverkostoja koskevien tietojen välitystä varten sekä jäsenvaltioiden yhteyshenkilöverkostojen koordinointi laittoman maahanmuuton lähtömaissa. Neuvoston elimet käsittelevät ehdotusta neuvoston direktiiviksi ilman tarvittavia asiakirjoja jäsenvaltioiden alueelle tulevia kolmansien maiden kansalaisia kuljettaville liikenteenharjoittajille langetettavien seuraamusten yhdenmukaistamisesta. Aloite julkaistiin virallisessa lehdessä(1). Neuvosto toimitti aloitteen 6. syyskuuta 2000 Euroopan parlamentille lausuntoa varten. Lisäksi neuvoston elimet käsittelevät ehdotusta neuvoston direktiiviksi laittomassa maahantulossa, liikkumisessa ja maassa oleskelussa avustamisen määrittelystä sekä ehdotusta neuvoston puitepäätökseksi rikosoikeudellisten puitteiden vahvistamisesta laittomassa maahantulossa ja maassa oleskelussa avustamisen ehkäisemiseksi, jotka myös perustuvat Ranskan aloitteisiin. Molemmat aloitteet on julkaistu virallisessa lehdessä(2). Neuvosto pyysi Euroopan parlamenttia antamaan lausuntonsa molemmista aloitteista 17. marraskuuta 2000 mennessä. Näiden tekstien osalta Nizzan Eurooppa-neuvosto pyysi, että ihmiskauppaa ja laittoman maahanmuuton torjuntaa koskeviin teksteihin liittyvät ongelmat ratkaistaisiin viipymättä Feirassa esitetyn nimenomaisen kehotuksen mukaisesti. 7. Neuvoston asia ei ole ottaa kantaa Yhdistyneen kuningaskunnan maahanmuuttajia ja turvapaikanhakijoita koskevaan lakiin. (1) EYVL C 269, 20.9.2000, s. 8. (2) EYVL C 253, 4.9.2000, ss. 1 ja 6.